Paterna es prepara per rebre la visita de la Mare de Déu dels Desemparats
26/05/2016

# Paterna es prepara per rebre la visita de la Mare de Déu dels Desemparats

[![Presentació de la programació amb motiu de la visita de la Mare de Déu dels Desamparats a Paterna](/images/noticias/2016/05/presentacion-virgen.jpg)](/images/noticias/2016/05/presentacion-virgen.jpg)

26.05.2016

La Venerada Imatge Pelegrina de La nostra Senyora dels Desemparats arribarà a Paterna els propers dies 10,11 i 12 de juny, 25 anys després de la primera visita a Paterna

L'Ajuntament ha presentat hui la programació que, amb motiu de la visita de la Mare de Déu dels Desemparats a Paterna, ha organitzat la Real Confraria del Santíssim Crist de la Fe i Sant Vicent Ferrer, en col·laboració amb el consistori paterner i les esglésies de la nostra Senyora dels Desemparats, Sant Pere Apòstol i Santa Rita.

L'acte de presentació ha comptat amb la presència de l'Alcaldessa en funcions de Paterna, Núria Campos, la regidora de Tradicions, Cultura i Foc, Paqui Periche, el President de la Confraria del Santíssim Crist de la Fe i Sant Vicent Ferrer, Antonio Baviera i el rector de l'Església de Sant Pere Apòstol, José Luis Llopis, els qui han manifestat l'honor que suposa per al municipi l'arribada d'aquesta venerada imatge que feia 25 anys que no venia a Paterna i han convidat a tots els veïns i veïnes a participar d'aquesta visita.

Els actes programats comencen aquesta vesprada amb la inauguració d'una exposició en el Gran Teatre Antonio Ferrandis sobre la vinculació de La Nostra Senyora dels Desemparats amb Paterna i un cicle de conferències sobre aquesta imatge al Centre Parroquial.

El primer dia gran, el 10 de juny, a les 19 hores, tindrà lloc la recepció de la Venerada Imatge Pelegrina a les portes de l'Ajuntament de Paterna, que serà rebuda amb 31 salves i amb la marxa Real, en ser Capitana General i, a continuació es traslladarà la imatge a la parròquia de La nostra Senyora dels Desemparats per diferents carrers del poble, en un itinerari en el qual no faltaran albaes i danses valencianes.